Diari Oficial de la Generalitat Valenciana


Sumari del DOGV 9044, del 18-03-2021 (2021/2904)

RESOLUCIÓ de 17 de març de 2021, de la consellera de Justícia, Interior i Administració Pública, per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9044

Data del DOGV
:   18-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2904


Data del document
:   17-03-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * administració regional
    * malaltia infecciosa
    * legislació

RESOLUCIÓ de 17 de març de 2021, de la consellera de Justícia, Interior i Administració Pública, per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19. [2021/2904]  
La Resolució de 30 d'octubre de 2020, de la consellera de Justícia, Interior i Administració Pública per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19, va establir en el seu apartat tercer, que es poguera reduir la presencialitat en els llocs de treball fins a un 30 per cent com a màxim del total d'efectius, garantint-se la presència d'almenys el 70 per cent, ja fora en horari de matins o en horari voluntari de vesprades, sense que això suposara cap minvament en la prestació del servei.  
La Resolució d'11 de gener de 2021, de la consellera de Justícia, Interior i Administració Pública, a la vista de l'evolució de la crisi sanitària, va modificar parcialment la de 30 d'octubre de 2020 en el sentit d'incrementar d'un 30 a un 50 per cent com a màxim del total d'efectius, el percentatge en el qual es podria reduir la presencialitat en els centres de treball.  
Mitjançant el Decret 8/2021, d'11 de març, del president de la Generalitat, es determinen les mesures de limitació de la permanència de grups de persones en espais públics i privats i de limitació de la mobilitat, per al període comprés entre el 15 de març i el 12 d'abril de 2021, afirmant-se que en la Comunitat fins i tot mantenint-se un nivell de risc alt, la situació epidemiològica actual, tant quant al nombre de contagis com a l'índex d'ocupació dels hospitals de la Comunitat Valenciana i, especialment, dels seus llits d'UCI, ha experimentat una millora considerable.  
Així doncs, amb base en l'exposat i en l'exercici de les competències atribuïdes a la consellera de Justícia, Interior i Administració Pública per l'article 28 de la Llei 5/1983, de 30 de desembre, del Consell, l'article 9 de la Llei 10/2010, de 9 de juliol, d'ordenació i gestió de la funció pública valenciana, i la disposició final primera del Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat, havent donat coneixement de les mesures contingudes en la present Resolució a la Comissió de Seguiment prevista en l'apartat Setze de l'annex II de l'Acord de 19 juny, del Consell, sobre mesures de prevenció enfront de la Covid-19,  
  
DISPOSE  
  
Primer.  
Deixar sense efecte la Resolució d'11 de gener de 2021, de la consellera de Justícia, Interior i Administració Pública, per la qual es modifica parcialment la Resolució de 30 d'octubre de 2020, de la consellera de Justícia, Interior i Administració Pública, per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19.  
  
Segon.  
A conseqüència de l'anterior, la persona titular de la Sotssecretaria de la presidència de la Generalitat i de les diferents conselleries, així com dels òrgans que ostenten la direcció superior de personal dels respectius organismes públics adscrits a aquestes, podran organitzar torns rotatoris presencials i no presencials del personal al seu càrrec, de manera que puga reduir-se la presencialitat en els llocs de treball fins a un 30 per cent com a màxim del total d'efectius, i es garantisca la presència d'almenys el 70 per cent, ja siga en horari de matins o en horari voluntari de vesprades, sense que això supose cap minvament en la prestació del servei.  
Continuarà sent aplicable el que s'estableix en la Resolució de 30 d'octubre de 2020, de la consellera de Justícia, Interior i Administració Pública per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19.  
  
Tercer.  
La modificació de les mesures organitzatives que s'adopten per a disminuir el percentatge de llocs de treball que presten serveis en la modalitat de treball no presencial, de l'anterior 50 per cent fins al 30 per cent com a màxim previst en l'apartat anterior, per suposar una modificació dels corresponents Plans d'Actuació. En conseqüència, les dites modificacions tindran que ser objecte de consulta i participació amb la representació sindical de les i els treballadors del respectiu Comitè de Seguretat i Salut.  
  
Quart.  
La present resolució entrarà en vigor el dia 22 de març de 2021 i els seus efectes, que tindran caràcter temporal, s'estendran en funció de l'evolució de la crisi sanitària desencadenada per la pandèmia de la Covid-19.  
  
València, 17 de març de 2021.- La consellera de Justícia, Interior i Administració Pública: Gabriela Bravo Sanestanislao.